Sy filosofie was vir Christene ewe afstootlik en hy moes die res van sy lewe feitlik in afsondering deurbring, met weinig sosiale interaksie. Hy het in die tyd van die Inkwisisie geleef en het vervolging deur kerke teengestaan – hetsy deur Katolieke of Calviniste. Omdat die Inkwisisie nie sy kloue in Holland ingeslaan het nie, het Spinoza dit gelukkig oorleef.
Op ‘n stadium het ‘n erfporsie na hom en sy suster se kant toe gekom. Hy het sy deel van die hand gewys.
DIE AANTREKLIKHEID VAN SPINOZA SE KARAKTER word bevestig deur alle rekords oor sy lewe. Dit het erkenning geniet, selfs deur diegene wat sy filosofie verwerp het. Spinoza het inderdaad ook sy filosofie uitgeleef volgens geestelike beginsels soos hy dit verstaan het. Hy was altyd in volle beheer van sy emosies, en kon onversteurd sy gang gaan onder die grootste provokasie. Geld, roem en status het vir hom geen betekenis gehad nie.
Volgens Spinoza bly die mens gebonde as hy nie besef dat hy deel is van ‘n groter geheel nie. As die mens glo in sy eie afsonderlikheid, dan glo hy ook dat alles wat met hom gebeur bepaal word deur oorsake buite homself. Daarenteen is die mens vry namate hy begrip ontwikkel vir die geheel en dat hy daardeur sy eie lot bepaal. Vir Spinoza is die praktiese doelwit van filosofie dus om te ontsnap van die vlietende skyn van die wêreld om ons, aangesien dit geen ware geluk bring nie. Geluksaligheid lê daarin dat ons ‘n begrip van ware realiteit nastreef en onsself daarmee identifiseer.
Die beeldhouer Rodin, het gesê dat hy sy bekende standbeeld ‘Die Denker’ in sy geheel gesien het voordat hy daaraan begin werk het.